Nov 06,2018
గంపగుత్తగా అమ్మేయడమే మేలేమో!
న్యూఢిల్లీ: అప్పుల ఊబిలో కూరుకుపోయి.. తీవ్ర నగదు కొరత సమస్యను ఎదుర్కొంటున్న ఐఎల్‌ అండ్‌ ఎఫ్‌ఎస్‌ సంస్థను గంపగుత్తగా అమ్మేయడమే మేలని కేంద్రం భావిస్తోంది. కంపెనీ ఎదుర్కొంటున్న సమస్యల పరిష్కారానికి గాను ఇదే ఉత్తమ మార్గంగా కన్పిస్తున్నట్లు కేంద్ర కార్పొరేట్‌ వ్యవహారాల శాఖ కార్యదర్శి ఇంజేటి శ్రీనివాస్‌ అన్నారు. 'కంపెనీకి చెందిన ఓ సమస్య పరిష్కారానికి వాటాదారులు, ప్రజల ప్రయోజనాలే ప్రధానంగా పరిగణనలోకి వస్తాయి. ఐఎల్‌ అండ్‌ ఎఫ్‌ఎస్‌కు సంబంధించినంత వరకూ వివిధ పరిష్కార మార్గాలను అన్వేషించాం. వీటిల్లో కంపెనీని విక్రయించడమే ఉత్తమమైనదిగా కన్పిస్తోంది' అని శ్రీనివాస్‌ తెలిపారు. ఐఎల్‌ అండ్‌ ఎఫ్‌ఎస్‌ సంస్థ దాని అనుబంధ సంస్థలను మొత్తంగా మంచి పెట్టుబడిదారుకు విక్రయించడమే మేలుగా తమకు తోస్తోందని ఆయన అన్నారు. లేదంటే మౌలిక, నిర్మాణ సంబంధిత ఆస్తులను విడిగా విక్రయించడం మరో ప్రత్యామ్నాయంగా కనిపిస్తోందని ఆయన అన్నారు. ఐఎల్‌ అండ్‌ ఎఫ్‌ఎస్‌ సంస్థ ఇటీవల వేల కోట్ల రూపాయల రుణ సంక్షోభంలో చిక్కుకున్న విషయం తెలిసిందే.
మీ స్నేహితులకు రికమెండ్ చెయ్యండి